Pielikums

Jelgavas pilsētas domes

25.08.2016. lēmumam Nr.10/2

**Noteikumi**

**“Valsts budžeta mērķdotācijas sadales kārtība**

**Jelgavas pilsētas pašvaldības izglītības iestāžu pedagogu darba samaksai”**

**I. Vispārīgie jautājumi**

1. Noteikumi nosaka kārtību valsts budžeta mērķdotāciju (turpmāk – mērķdotāciju) sadalei Jelgavas pilsētas pašvaldības izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu, pašvaldības vispārējās pamatizglītības, vispārējās vidējās izglītības, profesionālās izglītības, profesionālās ievirzes izglītības iestāžu, vispārējās izglītības iestāžu speciālās izglītības klašu (grupu), internātpamatskolu (turpmāk visas kopā – izglītības iestādes) pedagogu darba samaksai un valsts sociālās apdrošināšanas obligātajām iemaksām.
2. Kārtība izstrādāta saskaņā ar likumu “Par pašvaldībām”, Izglītības likumu un citiem normatīvajiem aktiem, kas regulē šo jomu.
3. Kārtība piemērojama attiecīgā gada Jelgavas pilsētas pašvaldības (turpmāk – pašvaldība) budžetā apstiprinātā finansējuma ietvaros.
4. Jelgavas pilsētas pašvaldības iestādes “Jelgavas izglītības pārvalde” (turpmāk – Izglītības pārvalde) un “Sporta servisa centrs” (turpmāk – Sporta servisa centrs) piešķirtās mērķdotācijas un pašvaldības finansējuma ietvaros savā pārraudzībā esošajās izglītības iestādēs nosaka pedagogu mēneša darba algas likmes, kas nav zemākas par normatīvajos aktos noteiktajām likmēm.
5. Izglītības pārvalde, Sporta servisa centrs un izglītības iestāžu vadītāji nodrošina mērķdotācijas izlietojumu atbilstoši normatīvajos aktos paredzētajiem mērķiem un šiem noteikumiem.
6. Sporta servisa centrs nodrošina mērķdotācijas sadali savā pārraudzībā esošo izglītības iestāžu pedagogiem saskaņā ar Ministru kabineta noteikumiem un citiem normatīvajiem aktiem, kas regulē šo jomu.
7. Izglītības pārvalde un Sporta servisa centrs katra mācību gada sākumā un saskaņā ar grozījumiem normatīvajos aktos nosaka pedagogu tarifikācijai un pārtarifikācijai nepieciešamos dokumentus, pedagogu tarifikācijas sagatavošanas un iesniegšanas termiņu.
8. Izglītības pārvaldes vadītājs un Sporta servisa centra direktors saskaņo pārraudzībā esošo izglītības iestāžu vadītāju apstiprinātās pedagogu tarifikācijas un apstiprina izglītības iestāžu vadītāju tarifikācijas.
9. Izglītības pārvalde un Sporta servisa centrs sagatavo un iesniedz attiecīgajām tiešās valsts pārvaldes iestādēm un pašvaldībai pārskatu par saņemto un izlietoto mērķdotāciju.

**II. Mērķdotācijas sadale Izglītības pārvaldes pārraudzībā esošo izglītības iestāžu**

**pedagogu darba samaksai**

1. Mērķdotāciju izglītības iestāžu pedagogu darba samaksai sadala, ievērojot šādus rādītājus:
   1. izglītojamo skaitu izglītības iestādē un izglītības pakāpē;
   2. izglītības iestādē īstenotās licencētās izglītības programmas un izglītojamo skaitu tajās;
   3. izglītības programmas mācību plāna īstenošanai normēto izglītojamo attiecību pret vienu pedagoga mēneša darba algas likmi;
   4. pedagogu, kuri ieguvuši 3., 4. vai 5.kvalitātes pakāpi, skaitu un darba slodzi;
   5. piemaksas apmēru par darbu īpašos apstākļos;
   6. finansējumu pedagogu papildu pienākumu apmaksai.
2. Izglītojamo skaitu izglītības iestādē nosaka pēc izglītojamo skaita, kas reģistrēts Valsts izglītības informācijas sistēmas datu bāzē attiecīgā gada 1.septembrī.
3. Izglītības iestāžu vadītāju, vadītāja vietnieku, pārējo pedagogu un atbalsta personāla darba samaksas finansēšanai jāievēro Ministru kabineta noteikumos noteiktie procentuālie ierobežojumi.
4. Izglītības iestāžu vadītāju un pedagogu mēneša darba algas likmi laika posmam no kārtējā gada 1.septembra līdz nākamā gada 31.augustam nosaka atbilstoši faktiskajam izglītojamo skaitam izglītības iestādē 1.septembrī.
5. Interešu izglītības iestādes vadītājam mēneša darba algas likmi laika posmam no kārtējā gada 1.septembra līdz nākamā gada 31.augustam nosaka atbilstoši faktiskajam izglītojamo skaitam izglītības iestādē 1.oktobrī.

**III. Mērķdotācijas sadales principi**

**Izglītības pārvaldes pārraudzībā esošajās izglītības iestādēs**

1. Izglītības iestādes vadītājs saņemto mērķdotāciju pedagogiem, izņemot šo noteikumu 16. un 17.punktā norādītajiem pedagogiem, sadala prioritārā secībā, lai nodrošinātu:
   1. mācību stundu un fakultatīvo nodarbību skaitu;
   2. mācību stundu un fakultatīvo nodarbību sagatavošanu;
   3. klases audzināšanu:
      1. ja izglītojamo skaits klasē ir līdz 19 – 3 stundas nedēļā;
      2. ja izglītojamo skaits klasē ir no 20 līdz 24 - 4 stundas nedēļā;
      3. ja izglītojamo skaits klasē ir lielāks par 25 – 5 stundas nedēļā.
   4. izglītojamo rakstu darbu labošanu;
   5. individuālo un grupu darbu ar izglītojamajiem;
   6. konsultācijas;
   7. darbu pagarinātajā dienas grupā;
   8. metodisko darbu;
   9. aktivitātes, kas saistītas ar izglītības iestādes attīstību.
2. Izglītības iestādes vadītājs saņemto mērķdotāciju pirmsskolas izglītības pedagogiem sadala prioritārā secībā, lai nodrošinātu:
   1. izglītības programmā paredzēto integrēto rotaļnodarbību pirmsskolas izglītības programmas apguvei vadīšanu;
   2. izglītības programmā paredzēto integrēto rotaļnodarbību pirmsskolas izglītības programmas apguvei sagatavošanu.
3. Izglītības iestādes vadītājs saņemto mērķdotāciju profesionālās ievirzes izglītības iestāžu pedagogiem sadala prioritārā secībā, lai nodrošinātu:
   1. mācību stundu un fakultatīvo nodarbību skaitu;
   2. mācību stundu un fakultatīvo nodarbību sagatavošanu;
   3. individuālo un grupu darbu ar izglītojamajiem;
   4. konsultācijas;
   5. metodisko darbu;
   6. aktivitātes, kas saistītas ar izglītības iestādes attīstību.
4. Izglītības iestādes vadītājam, saskaņojot ar Izglītības pārvaldes vadītāju, piešķirtās mērķdotācijas finansējuma ietvaros ir tiesības noteikt augstāku pedagoga mēneša darba algas likmi par normatīvajos aktos noteikto zemāko pedagoga mēneša darba algas likmi un šo noteikumu 4.punktā noteikto.
5. Izglītības iestādes vadītājs nosaka atbalsta personāla:
   1. amata vienību skaitu, ievērojot izglītības iestādei piešķirtās mērķdotācijas apmēru un izglītības iestādē īstenojamās izglītības programmas;
   2. amata algu.
6. Izglītības iestādes vadītājs nosaka pedagoga darba pienākumus mācību gada laikā un pedagogu darba slodzi aprēķina:
   1. pirmsskolas izglītības pakāpē atbilstoši pirmsskolas izglītības programmas īstenošanas laikam un nodarbību plānam;
   2. pamatizglītības un vidējās izglītības pakāpē atbilstoši vidējam izglītojamo skaitam klasē (grupā) un mācību priekšmetam.

Jelgavas pilsētas pašvaldības iestādes

„Jelgavas izglītības pārvalde” vadītāja G.Auza

Jelgavas pilsētas pašvaldības iestādes

“Sporta servisa centrs” direktors J.Kaminskis